b'\n_START_ARTICLE_\nJani Lakanen\n_START_SECTION_\nUrheilu-ura\n_START_PARAGRAPH_\nJani Lakanen on saavuttanut urallaan kaksi suunnistuksen maailmanmestaruutta, viisi MM-hopeaa ja yhden MM-pronssin. Lis\xc3\xa4ksi h\xc3\xa4n on voittanut kaksi Euroopan-mestaruutta sek\xc3\xa4 useita Suomen-mestaruuksia. H\xc3\xa4n voitti my\xc3\xb6s suunnistuksen maailmancupin kokonaiskilpailun vuonna 2000 sek\xc3\xa4 Jukolan Viestin Kooveen joukkueessa 2016. Lakanen lopetti kansainv\xc3\xa4lisen suunnistusuransa vuonna 2010 mutta palasi arvokisaedustajaksi kahden v\xc3\xa4livuoden j\xc3\xa4lkeen kes\xc3\xa4ll\xc3\xa4 2013.\n_START_SECTION_\nArvokisamitalit\n_START_PARAGRAPH_\nEnsimm\xc3\xa4isen aikuisten MM-mitalinsa Jani Lakanen otti vuonna 1999 viestiss\xc3\xa4. Vuonna 2001 Lakanen otti ensimm\xc3\xa4isen maailmanmestaruutensa viestiss\xc3\xa4. Samana vuonna h\xc3\xa4n otti MM-hopeaa normaalimatkalla. Vuonna 2003 Lakanen otti viestiss\xc3\xa4 MM-hopeaa ja vuonna 2005 sprintiss\xc3\xa4 pronssia. 2006 h\xc3\xa4n voitti MM-kultaa pitk\xc3\xa4ll\xc3\xa4 matkalla ja otti hopeaa viestiss\xc3\xa4. Sotkamossa 2013 h\xc3\xa4n saavutti 36-vuotiaana pitk\xc3\xa4ll\xc3\xa4 matkalla MM-hopeaa. H\xc3\xa4nen EM-kultansa tulivat viestiss\xc3\xa4 2002 ja pitk\xc3\xa4ll\xc3\xa4 matkalla 2006. H\xc3\xa4n on my\xc3\xb6s ottanut PM-hopeaa ja -pronssia sek\xc3\xa4 kaksi MM-pronssia nuorten sarjassa normaalimatkalla.\n_START_SECTION_\nSM-mitalit\n_START_PARAGRAPH_\nJani Lakasella on 39 suunnistuksen SM-mitalia aikuisten sarjassa, joista 21 kultaista. H\xc3\xa4n on voittanut pitk\xc3\xa4n matkan SM-kilpailun yhdeks\xc3\xa4n kertaa, ensimm\xc3\xa4isen kerran vuonna 1997. Viestiss\xc3\xa4 h\xc3\xa4n on voittanut SM-kultaa yhdeks\xc3\xa4n kertaa (1999, 2000, 2002, 2003, 2005, 2006, 2011, 2013, 2016). H\xc3\xa4nell\xc3\xa4 on SM-kultaa my\xc3\xb6s pikamatkalta (2000) ja y\xc3\xb6suunnistuksesta (2003, 2015). Nuorten sarjoissa Lakasella on kymmenen henkil\xc3\xb6kohtaista SM-mitalia, joista kahdeksan kultaa.\n_START_SECTION_\nYleisurheilu\n_START_PARAGRAPH_\nJani Lakanen on sijoittunut maastojuoksun SM-kilpailuissa 12 kilometrin matkalla seitsem\xc3\xa4nneksi, vuosina 2004 Porvoossa ja 2005 Varkaudessa. Joukkuekilpailussa h\xc3\xa4n otti SM-kultaa 2004 ja hopeaa 2005. Yleisurheilussa h\xc3\xa4n edustaa Jyv\xc3\xa4skyl\xc3\xa4n Kentt\xc3\xa4urheilijat -seuraa. Aikaisemmin h\xc3\xa4n on edustanut Sjunde\xc3\xa5 IF ja Karhulan Katajaiset -seuroja.'